Diari Oficial de la Generalitat Valenciana


Sumari del DOGV 3035, del 15-07-1997 (1997/8018)

ACORD de 22 d'abril de 1997, de la Comissió Territorial d'Urbanisme de València, sobre la modificació núm. 1 de les Normes Subsidiàries de Planejament de Terrateig.
--------------------------------------------------------------------------------------------------------------------------------------------------------------------

### Dades del document

Número de DOGV
:   3035

Data del DOGV
:   15-07-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/8018


Data del document
:   22-04-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 22 d'abril de 1997, de la Comissió Territorial d'Urbanisme de València, sobre la modificació núm. 1 de les Normes Subsidiàries de Planejament de Terrateig.  
La Comissió Territorial d'Urbanisme de València, en sessió de 22 d'abril de 1997, va adoptar el següent acord:  
Vist l'expedient reanat per l'Ajuntament de Terrateig, relatiu a la modificació núm. 1 de les Normes Subsidiàries de Planejament, sobre el canvi d'alineacions cal emetre informe en els termes següents.  
Fets  
Primer  
L'Ajuntament de Terrateig, en sessió de 27 de novembre de 1997, va acordar sotmetre a informació pública l'expedient de referència, cosa que es va practicar mitjançant la publicació de sengles anuncis en el diari Las Províncias de 19 de desembre de 1996 i en el Diari Oficial de la Generalitat Valenciana, núm. 2.898, de 27 de desembre de 1996, sense que s'hi hagen presentat al·legacions en el termini establit per a fer-ho. L'aprovació provisional es va realitzar el 10 de febrer de 1997.  
Segon  
El projecte consta de memòria, plans d'informació i plans d'ordenació, la documentació està completa de conformitat amb l'article 27 de la Llei Reguladora de l'Activitat Urbanística de la Generalitat Valenciana.  
Tercer  
Terrateig té Normes Subsidiàries de Planejament de Tipus A, aprovades definitivament per la Comissió Territorial d'Urbanisme en sessió de 26 de setembre de 1989. Sense haver-se efectuat cap modificació des d'aquell moment.  
Quart  
La modificació proposta té per objecte el reajustament d'alineacions de l'àrea oest del sòl urbà en l'accés a la població, se suprimeixen els vials transversals, se'n projecten d'altres, es desplaça i varia l'amplària d'alguns i es creen zones verdes.  
Així mateix, es defineix una nova tipologia per a l'àrea alhora que es delimita una unitat d'execució.  
Justificació  
La modificació es justifica en la reducció dels problemes derivats de la gestió d'aquest sòl urbà, la delimitació d'unitats d'execució i el projecte de reparcel·lació del qual han sigut impugnats davant dels Tribunals de Justícia, i han quedat anul·lats per abús de l'Ajuntament davant de les pretensions dels recurrents.  
Cinqué  
La Comissió Informativa de la Comissió Territorial d'Urbanisme de València, en sessió de 17 d'abril de 1997, va emetre un informe sobre el projecte que ens ocupa, i es compleix així l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
El document ha sigut tramitat correctament d'acord amb l'article 35 de la LRAU i està complet quant a la documentació de conformitat amb l'article 27 del mateix text legal.  
Segon  
La modificació que es presenta suposa un increment de l'edificabilitat establida pel planejament vigent, tal i com es posa de manifest en la pròpia memòria del document, i, per tant, exigeix la necessitat de previsió de mesures compensatòries que mantinguen la proporcionalitat entre l'aprofitament i les dotacions públiques existents amb anterioritat en la modificació.  
Tercer  
La modificació suposa alhora una nova redacció de l'article 11 de les ordenances, la literalitat del qual queda com segueix:  
Article 11. Alçades:  
En tot el sòl urbà, llevat de la unitat d'execució àrea oest, es permetrà un màxim de tres alçades edificables.  
Aquestes alçades d'edificació s'aplicaran, dins de cada solar, amb la profunditat edificable assenyalada en el pla d'alineació i rasants, en la resta de solar només es podrà edificar una alçada.  
L'alçada màxima de cornisa (cara inferior de l'últim forjat, mesurat al centre de la façana) serà de 9 m.  
L'alçada mínima o llum de les plantes baixes serà de 3 m i en planta pis de 2,50. No serà d'aplicació l'alçada mínima de 2,50 en les plantes de pis destinades a cambra-magatzem.  
L'alçada es fixarà, en relació amb l'ample de carrer, per un pla horitzontal comptat des del rastell de la vorera al centre de la façana de cada edifici, fins la cara inferior del forjat de l'últim pis.  
Sobre aquest pla queda prohibida tota classe d'edificació, tant en línia de façana com en tota la superfície del solar, amb les següents excepcions:  
L'espai que en superfície i alçada siga indispensable, segons la legislació corresponent de la Delegació d'Indústria, per a la instal·lació d'ascensor i de muntacàrregues, i l'última parada d'aquests no pot estar a menys de 2,70 m de la fixada per al pla límit general d'edificació, se situarà sempre retirat almenys 5 metres de la línia de façana.  
L'espai necessari per a cobrir l'últim tram de l'escala si s'accedeix per aquesta fins el mencionat pla d'alçada general. Aquest comprendrà únicament els trams d'escala i els replans indispensables. L'alçada màxima serà de 2,40 m útils comptant des del pla general. Se situarà sempre retirat de la línia de façana almenys 5 m.  
Als carrers en declivi, l'alçada de les cases es mesurarà en el punt mitjà de la façana si aquesta no excedeix de 20 m de longitud. Si sobrepassa d'aquesta dimensió es mesurarà des dels 10 m, comptats des del punt més baix que permet l'escalonat corresponent a partir dels 20 m.  
En els casos mixtos, si una casa tinguera dues o més façanes amb cantó o sense aquestes que donaren al carrer en declivi o a carrers de costats no paral·lels, la manera de fixar l'alçada s'establirà combinant les regles anteriors.  
Unitat d'execució àrea oest  
Les alçades permeses, en són tres d'edificables. Aquestes alçades d'edificació s'aplicaran, dins de cada solar, amb una profunditat edificable de 15 m, respecte de l'alineació de façana de cada vial, i no es comptabilitzen, a aquest efecte, com tals els carrers de vianants de 3 m d'amplària, denominats F i G. En la resta de solar, només es podrà edificar una alçada.  
L'àmbit d'actuació és la definida per la unitat d'execució àrea oest.  
La resta de condicions i paràmetres és igual a la resta del sòl urbà.  
La torre medieval només podrà i haurà de restaurar-se d'acord amb el seu caràcter.  
Quart  
Respecte dels canvis d'alineacions, supressió de carrers i creació o trasllats d'uns altres, cal assenyalar que si bé tenen el caràcter d'ordenació detallada, i, per tant, és difícil justificar la nostra competència per a entrar sobre aquestes en la resolució d'aprovació definitiva, ha de fer-se necessària referència als possibles problemes que les modificacions plantejades podran crear en el desenvolupament futur de la ciutat. De tal manera que aquesta modificació deixaria inconnex en un futur desenvolupament el sud de la ciutat. El mateix es pot dir respecte del nord, on abans es preveien dos carrers amb continuïtat amb la trama existent en la zona, ara es deixa un només vial i, a més, desplaçat, sense cap continuïtat vial. Per la qual cosa, que se n'hauria de reestudiar el plantejament.  
Cinqué  
Respecte de l'increment d'edificabilitat es justifica el compliment de l'article 55.3 de la LRAU, en adoptar, com a mesures compensatòries, la creació d'una dotació pública de zona verda, amb justificació del manteniment de la proporció entre el nou aprofitament i les dotacions públiques. Seria convenient, tanmateix, que en el pla d'alçades i alineacions es grafiaran les alineacions interiors de les parcel·les fins on arribe l'alçada de tres plantes i comença la d'una. Tal i com es reflectia en el pla d'informació.  
Sisé  
La Comissió Territorial d'Urbanisme és l'òrgan competent per a emetre dictamen de resolució sobre l'aprovació definitiva de les normes subsidiàries -i de les seues modificacions- de municipis menors de 50.000 habitants, de conformitat amb els articles 55.1 i 38.3, per remissió de la disposició transitòria setena, de la Llei Reguladora de l'Activitat Urbanística, en relació amb l'article 10.a, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
A la vista del que s'ha exposat, la Comissió Territorial d'Urbanisme de València, en sessió de 22 d'abril de 1997, acorda aprovar definitivament la modificació puntual núm. 1 de les Normes Subsidiàries de Terrateig.  
I l'Ajuntament de Terrateig haurà de notificar el contingut d'aquest acord a tots els particulars interessats en l'expedient de referència.  
Contra aquesta resolució, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de aquesta publicació.  
Tot això sense perjudici que es puga presentar qualsevol altre recurs que s'estime oportú.  
València, 22 d'abril de 1997.- El secretari de la Comissió Territorial d'Urbanisme: José Manuel Palau Navarro.